Gol ajaib paling 'rare' [VIDEO]
Kuala Lumpur: Jaringan sejauh 70 meter dari kawasan kotak penalti hingga menerjah jaring lawan sebenarnya jarang berlaku dan dianggap gol 'ajaib'.Lebih unik apabila ia dijaringkan sendiri oleh penjaga gol yang melakukan sepakan dari dalam kotak penalti yang kemudiannya melambung jauh dan mengelirukan penjaga gol lawan sebelum menerjah jaring.Bagaimanapun siapa sangka gol unik itu berlaku dalam saingan Piala Liga Bolasepak Malaysia (MFL) semalam membabitkan pertemuan antara Penang II dan Sri Pahang FC yang berlangsung di Stadium Mini Temerloh.Dalam aksi itu, penjaga gol Penang FC, Izzul Azry melakukan sepakan gol dalam kotak penaltinya sebelum ia terus menerjah jaring skuad Tok Gajah pada minit ke-55, sekali gus mengikat aksi dengan keputusan 2-2.Gol terbabit kemudiannya tular di laman sosial dan mendapat pujian 'melangit' daripada peminat yang menganggap ia gol yang cukup cantik dan 'ajaib'.Ironinya, gol itu adalah mirip jaringan yang pernah dilakukan bekas penjaga gol Harimau Malaya, Syamsuri Mustafa pada kempen Sukan Sea 2003 di Vietnam.Pada aksi itu, pasukan negara menentang pasukan Vietnam dan Syamsuri yang menyepak dari kawasan penaltinya sendiri mencipta ajaib apabila bola tendangannya jauh hingga menerjah jaring.Kini Izzul seolah mengembalikan semula nostalgia dua dekat itu dengan gol yang sama dalam saingan Piala MFL.Untuk rekod, gol seperti turut pernah dilakukan oleh beberapa penjaga gol di Liga Perdana Inggeris (EPL) seperti Tim Howard dan Asmir Begovic yang pernah menjaringkan gol dari kawasan mereka sendiri sebelum terus menerjah jaring pasukan lawan ketika beraksi untuk Everton dan juga Stoke City.